ข้าพเจ้า มีบ้านอยู่อาศัยโดยเป็นโฉนดที่ดินรวมกันห้าแปลงอยู่ในบริเวณเดียวกัน ซึ่งภายหลัง ได้ปรับปรุงพื้นที่โดยถมดินทั้งแปลง และเมื่อปี 2565 ข้าพเจ้าได้ทำความสะอาดที่ดินเพื่อเตรียมก่อสร้างรั้วถาวร รวมทั้งได้ขอให้สำนักงานที่ดินรังวัดสอบเขต อย่างไรก็ดี เนื่องจากผู้อยู่อาศัยในที่ดินแปลงข้างเคียงแปลงหนึ่งปลูกสร้างสิ่งก่อสร้างมาติดเขตที่ดินส่วนหนึ่งของข้าพเจ้า ทำให้ไม่สามารถก่อสร้างรั้วได้ เมื่อวันที่ 5 เมษายน 2565  ข้าพเจ้าได้ยื่นร้องเรียนต่อฝ่ายโยธา สำนักงานเขตหลักสี่ เพื่อให้เจ้าหน้าที่ตรวจสอบและสั่งการเพื่อให้ผู้อยู่อาศัยในที่ดินข้างเคียงเว้นระยะห่างสิ่งปลูกสร้างให้ถูกต้องตามกฏหมาย เพื่อข้าพเจ้าจะได้ก่อสร้างรั้วถาวรให้เรียบร้อยและปรับปรุงพื้นที่ต่อไป อย่างไรก็ตาม ตั้งแต่ยื่นคำร้อง ข้าพเจ้าได้ติดต่อไปยังสำนักงานหลายครั้งเพื่อขอทราบความคืบหน้า แต่ไม่สามารถติดต่อได้ จึงไม่สามารถทำการก่อสร้างรั้วและปรับปรุงพื้นที่ต่อได้ ซึ่งทำให้ข้าพเจ้าเดือดร้อนมาก 
และเมื่อเดือนพฤษภาคม 2567 สำนักงานเขตได้ส่งหนังสือแจ้งการประเมินภาษีที่ดินและสิ่งปลูกสร้าง โดยแจ้งประเมินภาษีท้้งบ้านและฉโนดบางส่วนเป็นที่ดินว่างเปล่า ซึ่งอันที่จริง พื้นที่ทั้งหมดเป็นบริเวณบ้านของข้าพเจ้าซึ่งควรได้รับยกเว้นภาษีด้วย ข้าพเจ้าจึงยื่นคำร้องคัดค้านการประเมินภาษีที่ดินและสิ่งปลูกสร้าง ที่สำนักงานเขตหลักสี่ในวันที่ 24 พฤษภาคม 2567